KOMISIJOS SPRENDIMAS
2009 m. birželio 4 d.
siekiant suderinti su technikos pažanga iš dalies keičiantis Europos Parlamento ir Tarybos direktyvos 2002/95/EB priedo nuostatas švino, kaip priemaišos, nedrausti optinėse skaidulinėse ryšio sistemose naudojamuose Faradėjaus reiškiniu pagrįstuose poliarizacijos plokštumos sukikliuose, kuriuose yra retųjų žemių elementų ir geležies granato
(pranešta dokumentu Nr. C(2009) 4165)
(Tekstas svarbus EEE)
(2009/428/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. sausio 27 d. Europos Parlamento ir Tarybos direktyvą 2002/95/EB dėl tam tikrų pavojingų medžiagų naudojimo elektros ir elektroninėje įrangoje apribojimo (1), ypač į jos 5 straipsnio 1 dalies c punktą,
kadangi:
(1)
Pagal Direktyvą 2002/95/EB Komisija turi persvarstyti tam tikroms medžiagoms bei elektros ir elektronikos įrangos sudedamosioms dalims daromas tos direktyvos 4 straipsnio 1 dalyje nustatyto draudimo išimtis.
(2)
Atlikusi būtiną techninį ir mokslinį vertinimą, Komisija mano, kad jau yra Direktyvoje 2002/95/EB nustatytas didžiausios leistinos koncentracijos vertes atitinkančių Faradėjaus reiškiniu pagrįstų poliarizacijos plokštumos sukiklių, kuriuose yra retųjų žemių elementų ir geležies granato, todėl šiuo atžvilgiu padarytą išimtį reikėtų persvarstyti.
(3)
Todėl Direktyvą 2002/95/EB reikėtų atitinkamai iš dalies pakeisti.
(4)
Remdamasi Direktyvos 2002/95/EB 5 straipsnio 2 dalimi, Komisija konsultavosi su suinteresuotosiomis šalimis. Konsultuojantis išsiaiškintas poreikis gamintojams užtikrinti pakankamą laikotarpį, kad jie įgytų tinkamos darbo patirties, susijusios su Faradėjaus reiškiniu pagrįstais poliarizacijos plokštumos sukikliais, kuriuose yra retųjų žemių elementų ir geležies granato, atsižvelgiant į Direktyvoje 2002/95/EB nustatytą švino naudojimo apribojimą. Todėl turėtų būti užtikrinta, kad pakeitimo poveikis sveikatai arba vartotojų saugai nenusvertų pakeitimo naudos aplinkai, sveikatai arba vartotojų saugai, visų pirma su sauga susijusioje įrangoje, kaip antai ryšio sistemose.
(5)
Šiame sprendime numatytos priemonės atitinka pagal Europos Parlamento ir Tarybos direktyvos 2006/12/EB (2) 18 straipsnį įsteigto komiteto nuomonę.
PRIĖMĖ ŠĮ SPRENDIMĄ:
1 straipsnis
Direktyvos 2002/95/EB priedas iš dalies keičiamas, kaip nurodyta šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje, 2009 m. birželio 4 d.